b'\n_START_ARTICLE_\nBrodersby-Goltoft\n_START_SECTION_\nHistorie\n_START_PARAGRAPH_\nGoltoft (p\xc3\xa5 \xc3\xa6ldre dansk ogs\xc3\xa5 Goldoft) blev f\xc3\xb8rste gang n\xc3\xa6vnt 1386. Stednavnet er afledt af gold for ufrugtbar (sml. oldnordisk gelgja). Landsbyen Brodersby blev n\xc3\xa6vnt 1231 som Broth\xc3\xa6rthorp og 1363 som Brodersbuy. Stednavnet er sammensat af broder og -by. Hell\xc3\xb8r er sammensat af h\xc3\xa6ld for skr\xc3\xa6nt el. skr\xc3\xa5ning og -\xc3\xb8r. Stednavnet R\xc3\xb8jem/R\xc3\xb8dum referer til glda. ruth (oldnordisk ru\xc3\xb0) for en rydning. Den lille odde Kn\xc3\xb8s er formodentlig en sammentr\xc3\xa6kning af Knuds N\xc3\xa6s eller Knuds \xc3\x85s. Den lille odde Kn\xc3\xb8s henviser m\xc3\xa5ske til et sk\xc3\xa6r i havet eller en bakke (sml. Kn\xc3\xb8sen i Vendsyssel). Efter en anden forklaring er navnet en sammentr\xc3\xa6kning af Knuds N\xc3\xa6s eller Knuds \xc3\x85s. Stednavnet refererer dermed til Knud Lavard. Det formodes, at Knud Lavard opf\xc3\xb8rte en f\xc3\xa6stning her p\xc3\xa5 stedet i 1100-tallet. Af f\xc3\xa6stningen er der nu ingen rester tilbage. Op til omtrent 1830 var odden skovkl\xc3\xa6dt, nu er der flere sommerhuse. P\xc3\xa5 den Kn\xc3\xb8s modsatte odde stod tidligere et hus, som kaldtes Erikshus, m\xc3\xa5ske har huset f\xc3\xa5et navn efter den myrdede kong Erik. _NEWLINE_Byen l\xc3\xa5 i Brodersby Sogn (Slis Herred), da omr\xc3\xa5det tilh\xc3\xb8rte Danmark._NEWLINE_Den 1. marts 2018 blev Brodersby og Goltoft sammenlagt. Allerede den 1. februar 1974 blev Gejl indlemmet i Brodersby.\n_START_SECTION_\nGeografi\n_START_PARAGRAPH_\nBrodersby-Goltoft er beliggende p\xc3\xa5 Sliens nordlige bred i det sydlige Angel i Sydslesvig. Sundet mellem Brodersby og Mysunde er med 120 meters bredde Sli-fjordens smalleste sted. Lidt vest for Brodersby n\xc3\xa5r Slien en bredde af godt fire kilometer (Store Bredning). Overgangsstedet ved Brodersby og Mysunde var derfor et af n\xc3\xb8glepunkterne i de dansk-tyske krige._NEWLINE_Lidt vest for Mysunde ved Kn\xc3\xb8s/Knuds N\xc3\xa6s ligger Brodersby Nor.\n_START_SECTION_\nErhverv\n_START_PARAGRAPH_\nDen sydslesvigske kommune er landbrugspr\xc3\xa6get.'